Diari Oficial de la Generalitat Valenciana


Sumari del DOGV 7049, del 19-06-2013 (2013/6345)

RESOLUCIÓ de 13 de juny de 2013, de la directora general del Secretariat del Consell i Relacions amb les Corts, de la Conselleria de Presidència i Agricultura, Pesca, Alimentació i Aigua, per la qual es disposa la publicació del conveni marc de col·laboració entre l'Agència Valenciana del Turisme i l'Acadèmia de Gastronomia de la Comunitat Valenciana per a impulsar el turisme gastronòmic de la Comunitat Valenciana.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7049

Data del DOGV
:   19-06-2013

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2013/6345


Data del document
:   13-06-2013

Organisme emissor
:   Conselleria de Presidència i Agricultura, Pesca, Alimentació i Aigua

Tipus de document
:   Resolució

Descriptors 

:   * Conselleria de Presidència i Agricultura, Pesca, Alimentació i Aigua

RESOLUCIÓ de 13 de juny de 2013, de la directora general del Secretariat del Consell i Relacions amb les Corts, de la Conselleria de Presidència i Agricultura, Pesca, Alimentació i Aigua, per la qual es disposa la publicació del conveni marc de col·laboració entre l'Agència Valenciana del Turisme i l'Acadèmia de Gastronomia de la Comunitat Valenciana per a impulsar el turisme gastronòmic de la Comunitat Valenciana. [2013/6345]  
L'Agència Valenciana del Turisme i l'Acadèmia de Gastronomia de la Comunitat Valenciana han subscrit, després de la tramitació prèvia reglamentària, el 3 de juny de 2013, el conveni marc de col·laboració per a impulsar el turisme gastronòmic de la Comunitat Valenciana.  
En compliment del que establix l'article 3.4 del Decret 20/1993, de 8 de febrer, del Consell, cal publicar en el Diari Oficial de la Comunitat Valenciana l'esmentat conveni, que ha quedat inscrit en el Registre de Convenis de la Generalitat amb el número 693/2013 i que figura com a annex d'esta resolució.  
  
València, 13 de juny de 2013.- La directora general del Secretariat del Consell i Relacions amb les Corts: Marta Martí Arador.  
  
  
Conveni marc de col·laboració entre l'Agència Valenciana del Turisme i l'Acadèmia de Gastronomia de la Comunitat Valenciana per a impulsar el turisme gastronòmic de la Comunitat Valenciana  
  
València, 3 de juny de 2013  
  
Reunits  
Per una part, Máximo Buch Torralva, conseller d'Economia, Indústria, Turisme i Ocupació de la Generalitat i president de l'Agència Valenciana del Turisme, que intervé en este acte en nom i representació d'esta última entitat de dret públic, subjecta a la Generalitat, amb personalitat jurídica pròpia, i que es regula pel que disposa l'article 67 de la Llei 3/1998, de 21 de maig, de la Generalitat, de Turisme de la Comunitat Valenciana, i pel que es disposa en el Decret 209/2004, de 8 d'octubre, del Consell de la Generalitat, pel qual s'aprova el Reglament de l'Agència Valenciana del Turisme, modificat pel Decret 101/2011, de 26 d'agost, del Consell, i en l'article 4 del Decret 188/2012, de 21 de desembre, del Consell, pel qual s'aprova el Reglament Orgànic i Funcional de la Conselleria d'Economia, Indústria, Turisme i Ocupació. El domicili de la referida entitat de dret públic, als efectes del present document, és el siti a València, avinguda d'Aragó, número 30, planta octava.  
La seua legitimació i representació per a este acte deriva de la seua condició de conseller d'Economia, Indústria, Turisme i Ocupació, d'acord amb el que establix l'article 2 del Decret 20/2012, de 7 de desembre, del president de la Generalitat, pel qual es nomenen consellers, secretari i portaveu del Consell, a qui li correspon exercir la presidència de l'Agència Valenciana del Turisme, d'acord amb el que establix el número 1 de l'article 5 del Decret 209/2004, de 8 d'octubre, i que està autoritzat per a la firma d'este acord marc en virtut del que establix la lletra e del número 2 de l'esmentat article 5.  
  
Per una altra part, Concepción-Esperanza Lluch García, amb DNI/NIF número 56575519-J, en nom i representació de l'Acadèmia de Gastronomia de la Comunitat Valenciana (d'ara en avant AGCV), amb CIF V-97487201, que va ser constituïda en una escriptura autoritzada el dia 22 de juny de 2004 pel notari de València Rafael Gómez-Ferrer Sapiña amb el número 2933 del seu protocol, i amb seu a València, gran via Marqués del Túria, número 79, 10a.  
La seua legitimació i representació per a este acte deriva de la seua condició de presidenta de la dita acadèmia, segons el nomenament efectuat per l'Assemblea General extraordinària de l'esmentada entitat de data 25 de novembre de 2009.   
Ambdós parts, en la representació que exercixen, es reconeixen capacitat suficient per a subscriure el present acord marc, i a este efecte,  
Exposen  
  
Primer. Que l'Agència Valenciana del Turisme té a càrrec seu l'impuls i l'execució de la política turística de la Generalitat en relació amb la promoció de la qualitat i la innovació, el desenrotllament, la millora, la informació i la difusió del sector turístic valencià, potenciant la dita oferta per mitjà de la comercialització, la informació i la difusió del producte turístic de la Comunitat Valenciana, i, en general, la realització de les activitats necessàries per a una millor promoció de l'oferta turística de la Comunitat Valenciana.  
  
Segon. Que l'Acadèmia de Gastronomia de la Comunitat Valenciana (AGCV) és una associació sense finalitat de lucre, de nacionalitat espanyola, constituïda a l'empara de la Llei Orgànica 1/2002, de 22 de març, que té com a fins desplegar la investigació, la pràctica i el gaudi de les cuines i activitats gastronòmiques valencianes i l'oferta gastronòmica de la Comunitat Valenciana; promoure i difondre les seues tècniques i excel·lències; cuidar i fomentar la puresa de les seues tradicions de manera que en permeta una respectuosa evolució i modernitat, així com donar a conéixer tant a la Comunitat Valenciana com en la resta de l'Estat espanyol i a l'estranger les seues característiques i aspectes més rellevants. Al servici d'estos fins podrà organitzar els actes públics i culturals, les jornades, les publicacions, les edicions, els premis i els guardons que considere necessaris o útils per al desenrotllament de la seua activitat.   
  
Tercer. Que és objectiu prioritari de la política turística l'especialització de l'oferta per mitjà del suport a productes turístics innovadors i de gran potencial com és el gastronòmic, atesa la riquesa del nostre territori en este àmbit.  
  
Quart. Que, atesos els objectius d'interés comú que perseguixen, ambdós parts han acordat firmar el present acord marc de col·laboració amb les següents  
  
Clàusules  
  
Primera. Objecte   
L'Acadèmia de Gastronomia col·laborarà amb l'Agència Valenciana del Turisme per a impulsar mesures encaminades a la dinamització i la promoció del producte turístic de contingut gastronòmic.   
L'Acadèmia de Gastronomia es compromet a col·laborar en la difusió i la promoció de la gastronomia com a producte turístic i a assistir l'Agència Valenciana del Turisme en matèria de coneixement gastronòmic en la mesura que es requerira.   
L'Agència Valenciana del Turisme es compromet a la difusió de la gastronomia com a producte, a la de la mateixa cultura gastronòmica i tots els elements relacionats, així com a la difusió de les activitats exercides per l'Acadèmia de Gastronomia de la Comunitat Valenciana quant a la promoció del dit producte, i a la d'aquelles iniciatives i propostes que ajuden a elevar la cultura i el coneixement de la nostra gastronomia com a producte turístic en els mercats. La difusió es realitzarà a través dels mitjans propis de l'Agència Valenciana del Turisme, com:  
  
 El portal de l'oferta turística de la Comunitat Valenciana, les xarxes socials i altres suports de l'Agència Valenciana del Turisme.  
 La xarxa d'oficines de turisme Tourist Info de la Comunitat Valenciana .   
 Xarxa de centres de turisme.  
 Jornades i seminaris en el marc de l'Invat.tur.  
L'Acadèmia de Gastronomia de la Comunitat Valenciana podrà ser invitada a totes aquelles reunions i esdeveniments de l'Agència Valenciana del Turisme en què, per coherència amb el present conveni, es plantege el desenrotllament de productes de turisme gastronòmic.   
Així mateix, els firmants es comprometen recíprocament a:  
1. Intercanviar continguts i material informatiu.  
2. Realitzar accions de formació del personal de l'Agència Valenciana del Turisme i/o professionals de la xarxa Tourist Info, la xarxa de centres de desenrotllament turístic i Invattur com a impuls del coneixement de la cultura gastronòmica.   
3. Fer accions de màrqueting i comunicació, entre les quals poden trobar-se:  
a. Accions amb agents i majoristes de viatges: presentacions, accions formatives, viatges de familiarització, jornades inverses, fires professionals, etc.  
b. Accions amb mitjans de comunicació: presentacions, viatges de premsa, etc.  
c. Accions dirigides al consumidor final: campanyes de màrqueting, accions de màrqueting directe, fires dirigides al públic final, presència en xarxes socials, etc.  
Les parts podran acordar la realització de qualsevol altra acció de màrqueting i comunicació no enumerada anteriorment que les dos parts consideren convenient per a la consecució dels objectius del conveni.  
  
  
Segona. Vigència i clàusules de resolució  
El present conveni marc de col·laboració produirà efectes des de la firma i tindrà vigència durant un període de dos anys des que es firme, renovable automàticament amb caràcter anual mentres no siga revocat mútuament o a instància d'alguna de les parts.   
El present conveni quedarà extingit per les causes següents:  
 De mutu acord de totes les parts.  
 Per l'incompliment de les seues clàusules, prèvia denúncia i justificació posterior.   
 Per renúncia d'alguna de les parts.  
  
Tercera. Confidencialitat   
La informació pertanyent a qualsevol de les parts a què l'altra o altres puguen ocasionalment tindre accés en virtut d'este conveni té caràcter estrictament confidencial.  
Les parts s'obliguen a mantindre en secret la mencionada informació, tant durant el termini de vigència d'este conveni com després de l'expiració, excepte en aquells aspectes que haguera passat al domini públic o fóra notòria per mitjans aliens a les parts.  
Així mateix, i a excepció del que s'establix expressament en este conveni, les parts s'obliguen a mantindre la més estricta confidencialitat respecte al contingut del present conveni, comprometent-se a adoptar totes les mesures que siguen necessàries per a assegurar el compliment d'esta obligació pels seus respectius empleats i/o col·laboradors.  
  
  
Quarta. Comissió de seguiment  
Per a garantir i supervisar la bona marxa de l'execució del present conveni, les parts acorden constituir una comissió tècnica de seguiment, de composició paritària, amb capacitat decisòria, el funcionament i la composició de la qual serà establit de mutu acord per les parts.  
  
La dita comissió es reunirà almenys dos vegades l'any. De les dites reunions s'alçarà acta amb els acords adoptats.  
Les parts donaran a conéixer la llista dels responsables dins de la seua organització de l'execució de cada una de les tipologies d'accions previstes en el conveni.   
A la comissió de seguiment li corresponen, entre altres, les funcions següents:  
- Proposar possibilitats de col·laboració en temes d'interés comú per a les parts.  
- Preparar els programes o projectes i proposar els corresponents protocols específics d'execució del present conveni sobre les matèries seleccionades, dins de les modalitats de col·laboració establides en el present conveni.  
- Elevar les propostes que elabore als òrgans competents de les dos parts.  
- Realitzar el seguiment dels protocols específics que se subscriguen, així com aclarir i decidir tots els dubtes que puguen plantejar-se a l'hora d'interpretar-los i executar-los.  
  
Quinta. Recursos econòmics  
Les actuacions previstes en este conveni es realitzaran amb els mitjans humans i materials de les parts, sense que en cap cas impliquen transferència de recursos entre estes ni compromís de realització de gastos específics derivats d'aquell, excepte aquelles actuacions acordades per escrit per les parts en un conveni específic a este efecte.  
  
  
Sexta. Legislació aplicable i resolució de controvèrsies  
Este acord s'enquadra en l'article 4.1.c i/o d del Text Refós de la Llei de Contractes del Sector Públic, aprovat pel Reial Decret Legislatiu 3/2011, de 14 de novembre, i, per tant, està exclòs de la seua aplicació directa, si bé s'aplicaran els principis de la dita llei per a resoldre els dubtes i les llacunes que puguen presentar-s'hi.  
L'orde jurisdiccional contenciós administratiu serà el competent per a resoldre les controvèrsies que sorgisquen entre les parts.   
Com a prova de conformitat, es firma el present conveni en el lloc i la data indicats al començament.  
  
Per l'Agència Valenciana del Turisme, el conseller d'Economía, Indústria, Turisme i Ocupació i president de l'Agència Valenciana del Turisme: Máximo Buch Torralva.  
Per l'Acadèmia de Gastronomia de la Comunitat Valenciana, la presidenta: Concepción-Esperanza Lluch García.